KOMISIJOS REGLAMENTAS (EB) Nr. 1472/2004
2004 m. rugpjūčio 18 d.
iš dalies keičiantis Reglamentą (EB) Nr. 1874/2003, patvirtinantį tam tikrų valstybių narių nacionalines skrepi ligos kontrolės programas, apibrėžiantį papildomas garantijas ir leidžiančias nukrypti nuostatas dėl avių atsparumo USE veislininkystės programų, laikantis Sprendimo 2003/100/EB
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo VIII priedo A skyriaus 1 skirsnio b dalies ii punktą,
kadangi:
(1)
Reglamentu (EB) Nr. 999/2001 numatyta patvirtinti valstybių narių nacionalines skrepi ligos kontrolės programas, jei jos atitinka tam tikrus minėtame reglamente nustatytus kriterijus. Be to, Reglamente (EB) Nr. 999/2001 pateiktas papildomų garantijų, kurių vadovaujantis minėtu reglamentu Bendrijoje gali prireikti prekybai ir importui vykdyti, apibrėžimas.
(2)
2003 m. vasario 13 d. Komisijos sprendime 2003/100/EB, nustatančiame minimalius reikalavimus avių atsparumo užkrečiamosioms spongiforminėms encefalopatijoms veislininkystės programoms priimti (2), numatyta, kad kiekviena valstybė narė turi priimti veislininkystės programą, kuria būtų vykdoma tam tikrų USE atsparių avių veislių selekcija. Be to, Sprendimu 2003/100/EB numatyta ir galimybė nukrypti nuo valstybėms narėms taikomo reikalavimo veislininkystės programą priimti remiantis jų nacionaline skrepi ligos kontrolės programa, pateikta ir patvirtinta vadovaujantis Reglamentu (EB) Nr. 999/2001, jei ja numatyta nuolatinė aktyvi visų atitinkamos valstybės narės bandų ūkiuose kritusių avių ir ožkų stebėsena.
(3)
Komisijos reglamentu (EB) Nr. 1874/2003 (3) patvirtintos Danijos ir Švedijos nacionalinės skrepi ligos kontrolės programos.
(4)
2004 m. kovo 28 d. Suomija pateikė nacionalinę skrepi ligos kontrolės programą, kuri laikoma atitinkančia Reglamente (EB) Nr. 999/2001 išdėstytus privalomus kriterijus. Tikėtina, kad Suomijos teritorijoje skrepi liga yra mažai paplitusi. Taigi Suomijos nacionalinė skrepi ligos kontrolės programa turėtų būti patvirtinta.
(5)
Remiantis Suomijos nacionaline skrepi ligos kontrolės programa, jai turėtų būti leista nukrypti nuo veislininkystės programos, numatytos Sprendime 2003/100/EB. Maža to, Suomijai turėtų būti taikomos papildomos prekybos garantijos, reikalaujamos Reglamento (EB) Nr. 999/200 VIII priedo A skyriuje ir IX priedo E skyriuje bei nustatytos Reglamentu (EB) Nr. 1874/2003, ir visos kitos minėtame reglamente numatytos nuostatos.
(6)
Todėl Reglamentas (EB) Nr. 1874/2003 turėtų būti atitinkamai iš dalies pakeistas.
(7)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1874/2003 priedas pakeičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 18 d.